În prima zi de alegeri prezidențiale în Rusia, vineri, au fost înregistrate mai multe incidente, câteva secții fiind atacate cu sticle Molotov și incendiate. Vladimir Putin, care va obține al cincilea mandat, de șase ani, a votat online.
Sunt primele alegeri prezidenţiale din Rusia de la invazia sa pe scară largă în Ucraina, în 2022 şi, deşi Putin nu se confruntă cu o opoziţie semnificativă, au existat deja incidente de incendiere la secţiile de votare şi alegători care au sabotat urnele înregistrate, în cel puțin cinci regiuni.
Potrivit Comisiei Electorale Centrale (CEC), peste 30% dintre ruşi şi-au exercitat vineri dreptul de vot, la care trebuie adăugate cele 2,6 milioane care au votat anticipat din cauza războiului din Ucraina.
Vineri, mai multe persoane au fost arestate pentru că au pulverizat cerneală, vopsea şi antiseptic pe urne sau au aruncat cocteiluri Molotov în direcţia secţiilor de votare.
Putin, care din motive de securitate informatică respinge utilizarea internetului şi a telefonului mobil, a votat deja de la distanţă în 2021, în timpul alegerilor legislative din Rusia; în 2022, pentru alegerea deputaţilor în forul legislativ de la Moscova, iar în 2023, în timpul alegerilor pentru primarul Moscovei.
Televiziunile au transmis imagini cu Vladimir Putin mergând spre un birou, aşezându-se la un calculator în faţa a două drapele ruseşti. După exercitarea votului, pe ecran apare mesajul "Mulţumesc, aţi votat cu succes!".
"Este o modalitate foarte confortabilă şi sigură de a vota. O recomand celor care doresc şi o pot folosi", a spus Vladimir Putin în 2022.
Este pentru prima dată când ruşii pot vota "online" la alegerile prezidenţiale, întrucât acest instrument, criticat de opoziţie ca o modalitate de a frauda scrutinul, nu a fost utilizat la alegerile precedente din 2018.
În 2000, 2004, 2012 şi 2018, Putin şi-a exercitat dreptul la vot la secţia de votare de la Academia de Ştiinţe a Rusiei din Moscova.
Votul electronic este metoda de vot preferată de 80% dintre moscoviţi, potrivit Comisiei Electorale Centrale.
Prima zi, marcată de câteva incidente fără mari efecte
O bombă a explodat, vineri, fără să facă victime, în faţa unei secţii de votare la Skadovsk, în regiunea ucraineană Herson, ocupată de ruşi, relatează AFP. "Un dispozitiv exploziv improvizat a fost plasat într-o pubelă, în faţa secţiei de votare. A avut loc o detonare, fără victime", a anunţat pe Telegram Comisia Electorală regională a ocupaţiei ruse.
La Moscova, o femeie a incendiat o cabină de vot, într-o secţie de votare, potrivit agenţiei ruse de stat de presă RIA Novosti.
"Comisia Electorală de la Moscova a declarat RIA Novosti că activitatea (în biroul de votare) s-a reluat normal după incident", scrie agenţia rusă.
O înregistrare video difuzată de publicaţia independentă SOTAVision surprinde arestarea unei suspecte, după ce flăcări au fost stinse în secţia de votare.
De asemenea, la Sankt Petersburg, o tânără a încercat să incendieze cu un cocteil Molotov o secţie de votare, a anunţat pe Telegram un reprezentant al Comisiei Electorale locale. "O femeie în vârstă de 20 de ani a încercat să arunce un cocteil Molotov în însemnele unei secţii de votare", situată într-o şcoală, a anunţat el. "Aceste acţiuni ilegale au fost oprite în mod eficient de către poliţişti. Nimeni nu a fost rănit", a adăugat el.
De la începutul primei zile de vot, potrivit autorităţilor, cel puţin opt persoane au fost arestate vineri cu privire la degradări în secţii de votare. Cinci dintre ele au fost "plasate în detenţie" la Moscova şi în regiunile Voronej, Rostov şi Karaceai-Cerkezia, după ce au stropit cu "un lichid incolor" buletine de vot depuse în urne, au anunţat forţele de ordine.
Partidul președintelui Putin acuză că este ținta unui atac cibernetic masiv coordonat de Ucraina
Partidul de guvernământ al Rusiei, Rusia Unită, a declarat sâmbătă că se confruntă cu un atac cibernetic pe scară largă, relatează CNBC.
Preşedintele rus Vladimir Putin, care candidează la alegerile prezidenţiale din Rusia în calitate de candidat independent cu sprijinul Rusiei Unite, a acuzat Ucraina că încearcă să saboteze alegerile, pe care este practic sigur că le va câştiga.
Comisia electorală a Rusiei a raportat vineri că s-a confruntat cu peste 10.500 de atacuri cibernetice în prima zi de vot, iar un site web cheie al guvernului, folosit pentru votul online, a fost indisponibil în unele regiuni ruseşti pentru o mare parte a zilei, potrivit publicaţiei britanice The Telegraph.
****